Μπρούνο Άντλερ

Ο Μπρούνο Μαρία Άντλερ (Bruno Maria Adler) επίσης δημοσίευσε με το ψευδώνυμο Ούρμπαν Ρεντλ, (14 Οκτωβρίου 1889 στο Κάρλσμπαντ της Αυστροουγγαρίας - 27 Δεκεμβρίου 1968 στο Λονδίνο) ήταν Αυστριακός βοημικής καταγωγής ιστορικός τέχνης και γερμανόφωνος συγγραφέας. Δίδαξε ιστορία της τέχνης στη Βαϊμάρη και στο Μπάουχαους. Κατέφυγε στην Αγγλία όταν οι Ναζί κατέλαβαν την εξουσία, όπου εργάστηκε αρχικά σε σχολείο για Γερμανοεβραίους πρόσφυγες στο Κεντ και στη συνέχεια ως συντάκτης για τη γερμανική υπηρεσία του BBC.

 Βιογραφικά στοιχεία 
Ο Άντλερ γεννήθηκε το 1889 από Εβραίους γονείς στο Κάρλσμπαντ της Βοημίας. Ο πατέρας του ήταν ο έμπορος Μόριτζ Άντλερ, εκδότης και κριτικός της σοσιαλδημοκρατικής εφημερίδας Λαϊκή βούληση και αιρετός εκπρόσωπος της εβραϊκής κοινότητας. Ο Άντλερ φοίτησε σε γερμανικό γυμνάσιο στο Κάρλσμπαντ και την Πράγα.

Από το 1910 έως το 1916, σπούδασε ιστορία της τέχνης, ιστορία της λογοτεχνίας και φιλοσοφία σε πανεπιστήμια της Βιέννης, του Έρλανγκεν και του Μονάχου, αποκτώντας το διδακτορικό του το 1917 με διατριβή σχετικά με την προέλευση και τις απαρχές της ξυλογραφίας. Στο Μόναχο ήρθε σε επαφή με εκπροσώπους της εξπρεσιονιστικής καλλιτεχνικής ομάδας Ο Γαλάζιος Καβαλάρης, γνωριμίες που άνοιξαν το δρόμο για την μετέπειτα εργασία του στο Μπάουχαους, όπου δίδαξε ιστορία της τέχνης από το 1919 έως το 1924. Μεταξύ 1920 και 1930, δίδαξε ιστορία της τέχνης στη Σχολή Καλών Τεχνών Σαξονίας-Μεγάλου Δουκάτου της Βαϊμάρης. Η συνεργασία του με τον Γιοχάνες Ίτεν, ο οποίος δίδασκε επίσης στο Μπάουχαους, τον οδήγησε στην έκδοση και την επιμέλεια του Utopia: Dokumente der Wirklichkeit (Ουτοπία: Έγγραφα της Πραγματικότητας). Το έργο περιελάμβανε μεταφράσεις του Άντλερ από τη Ριγκβέδα και έργα του Νικολάου Κουζάνου. Κατά τη διάρκεια αυτής της περιόδου, ο Άντλερ ήταν επίσης ο επιμελητής έργων των Άνταλμπερτ Στίφτερ και Ματίας Κλαύδιου.

 Στην Αγγλία 
Μετά την κατάληψη της εξουσίας στη Γερμανία από τους Ναζί, ο Άντλερ αναγκάστηκε να καταφύγει στην Πράγα και το 1936 μετανάστευσε στην Αγγλία . Όταν ο εκδότης Ερνστ Ρόουλτ δημοσίευσε τη βιογραφία του Άνταλμπερτ Στίφτερ με το αναγραμματισμένο ψευδώνυμο του Άντλερ, Ούρμπαν Ρεντλ, του απαγόρευσαν να ασκεί το επάγγελμά του με την κατηγορία ότι εκδίδει Εβραίους συγγραφείς. Ο Άντλερ ήταν για ένα διάστημα καθηγητής στο ιδιωτικό σχολείο - οικοτροφείο για μετανάστες Εβραίους που ίδρυσε η Άννα Έσινγκερ στο Κεντ της Αγγλίας. 

Κατά τη διάρκεια του Β' Παγκοσμίου Πολέμου, ο Άντλερ εργάστηκε στο γερμανόφωνο τμήμα του BBC. Ήταν ο δημιουργός του σατιρικού φανταστικού χαρακτήρα Κυρία Βέρνικε, που μεταδίδονταν στο γυναικείο πρόγραμμα της «Γερμανικής Υπηρεσίας» μεταξύ του καλοκαιριού του 1940 και του Ιανουαρίου του 1944. Η Κυρία Βέρνικε, που παρουσιάζονταν με τη φωνή της Βερολινέζας ηθοποιού Άνναμαρι Χάζε, ήταν μια γυναίκα της μεσοαστικής τάξης από το Βερλίνο που, με αθυρόστομη γλώσσα και κοινή λογική, χλεύαζε τους Ναζί. Ο Άντλερ έγραψε και παρουσίασε και άλλες σατιρικές εκπομπές, βασισμένες επίσης στην καθημερινή ζωή του γερμανικού πληθυσμού. Υπό το πρόσχημα της λογοτεχνικής ψυχαγωγίας, αυτά τα γερμανόφωνα προγράμματα μετέδιδαν βρετανική προπαγάνδα χρησιμοποιώντας καταξιωμένους συγγραφείς που ήταν εξόριστοι και στόχευαν τον μέσο Γερμανό, ο οποίος είχε κουραστεί από τον ατελείωτο πόλεμο. Η ακρόαση επέφερε αυστηρές ποινές στη Γερμανία, φυλάκιση, ακόμη και θάνατο, επομένως τα προγράμματα ήταν σύντομα, μεταξύ 3 και 7 λεπτών. Οι χαρακτήρες έπρεπε να είναι εύκολα αναγνωρίσιμοι και είχαν λίγο χρόνο για να εντυπωσιάσουν το κοινό-στόχο τους. 

Ο Άντλερ ήταν επίσης ο εκδότης του περιοδικού «Νέα επιλογή», το οποίο εκδιδόταν από την Συμμαχική Υπηρεσία Πληροφοριών.

 Προσωπική ζωή 
Η πρώτη σύζυγος του Άντλερ ήταν η Μάργκιτ Τερί (1892–1977), ζωγράφος, γραφίστρια και μαθήτρια του Γιοχάνες Ίτεν. Παντρεύτηκαν το 1918 και απέκτησαν έναν γιο, τον Φλόριαν (1921–1998), αρχιτέκτονα και εκδότη. Ο Άντλερ παντρεύτηκε τη δεύτερη σύζυγό του την Ίλσε Κατζ (1890–1974) το 1928. Πέθανε το 1968 στο Λονδίνο.

 Παραπομπές 

Κατηγορία:Ιστορικοί της τέχνης
Κατηγορία:Μπάουχαους
Κατηγορία:Τσέχοι συγγραφείς
Κατηγορία:Εβραίοι συγγραφείς